text: Activen el pla d'emergència per a pal·liar els danys del temporal a la província de Castelló
  El punt que més preocupa als responsables de l'operatiu de bombers a hores d'ara és l'evolució de l'estat de la mar, ja que mentre les previsions apunten a que la situació millore a l'interior, per a les pròximes hores s'esperen ruixats de vora 50 litres per metre quadrat a la costa, pel que els parcs de Nules, Orpesa i Benicarló estan mobilitzats per a actuar de forma immediata. De fet, les últimes hores han estat mogudes, ja que els professionals dels centres han efectuat serveis de salvament en vehicles atrapats en l'aigua i trasllats de veïns que no podien eixir dels seus habitatges. A més a més, hui mateix, estan realitzant rutes preventives inspeccionant zones com a passejos marítims o càmpings.
  José Martí i Abel Ibáñez han informat que s'està en contacte directe amb la Generalitat i els serveis de protecció, així com amb els ajuntaments, per tal de recopilar amb més precisió les informacions i adaptar la resposta segons les circumstàncies. Aprofitant l'estada al centre de control, ambdós diputats han volgut transmetre la seua força als professionals i voluntaris de l'equip de bombers "per estar sempre disposats a tot pel poble i per la seua resposta sempre professional davant situacions adverses" i han fet una crida a la prudència de tota la ciutadania davant una situació que encara s'allargarà durant el dia de hui. "El nostre objectiu és que la normalitat torne a tots els municipis en el termini més breu possible de temps".